ባላቶሊ መዓስ ካብ ኤሲሚላን ናብ ሊቨርፑል ተሰጋጊሩ?
ባሎተሊ፡ ንሊቨርፑል ኣድሒኑ
ብቕድሚ ትማሊ ኣብ ዝተኻየደ ግጥም ፕሪመር ሊግ እንግሊዝ፡ ሊቨርፑል፡ ‘ህውከተኛ’ ካብ ዝኾነ ተጻዋታያ ብዝረኸበታ ሸቶ ንቶተንሃም 3ብ2 ተዓዊታትላ። ማርኮቪች፡ ጀርራድን ባሎተሊን ነተን ሸቶታት ሊቨርፑል ዘመዝገቡ ክኾኑ እንከለዉ፡ ንቶተንሃም ድማ ኬንን ደምበለን ካብ ስዕረት ዘየናገፋ ሸቶታት ኣቑጺሮም። ኬን መበል 23 ሸቶኡ ናይዚ ዓመተ ስፖርት ከመዝግብ እንከሎ፡ ባሎተሊ ድማ ፈላሚ ናይ ውድድር ፕሪመር ሊግ እንግሊዝ ሸቶኡ ኣቑጺሩ። ኣብ 13 ጸወታታት ውድድር ፕሪመር ሊግ እንግሊዝ ዝተሰለፈ ባሎተሊ፡ ኣብ ነሓሰ 2014 እዩ ካብ ኤሲሚላን ናብ ሊቨርፑል ተሰጋጊሩ። ኣብዚ ናይ 170 መዓልታት ጻንሖቱ፡ ኣብ ወሳኒ ጸወታ ንሊቨርፑል መድሕን ኮይኑ ብምቕራቡ፡ ነቲ ዝተደወነ ስሙ (ብደገፍቲ ሊቨርፑል) ብመጠኑ ከብርሆ ምኽኣሉ ማዕከናት ዜና እንግሊዝ የረድኣ። ኣብቲ ግጥም ገዲምን ምኩርን ተጻዋታይ ሊቨርፑል - ስቴቨን ጀራርድ፡ ዓስራይ ሸቶኡ ናይዚ ዓመተ ስፖርት ኣመዝጊቡ። እቲ ናይ ብቕድሚ ትማሊ ዓወት፡ ንሊቨርፑል ሻውዓይ ተኸታታሊ ዓወት ኣብ ሜዳኣ ኮይኑ ተመዝጊቡ ይርከብ።
ነሓሰ 2014